ПРЕДЛОГ

На основу члана 51. став 1. тачка 1) Закона о планском систему („Службени гласник РС“, број 30/18) и члана 42. став 1. Закона о Влади („Службени гласни РС“, бр. 55/05, 71/05 – исправка, 101/07, 65/08, 16/11, 68/12- УС, 44/14 и 30/18 – др. закон),

Влада доноси

УРЕДБУ

о анализи ефеката прописа

I. УВОДНЕ ОДРЕДБЕ

Предмет

Члан 1.

##

Овом уредбом ближе се уређује обим, процес и контрола спровођења анализе ефеката приликом израде прописа, као и анализа ефеката након његовог усвајања, укључујући и начин спровођења консултација за прописе, форма и садржина извештаја о спроведеној анализи ефеката, који садржи и податке о спроведеним консултацијама, форма и садржина изјаве о усклађености са мишљењем државног органа надлежног за координацију јавних политика, за која прописе спровођење анализе ефеката није обавезно, елементе анализе ефеката усвојених прописа, као и начин вредновања учинака прописа.

Појмови у смислу ове уредбе

Члан 2.

Поједини изрази који се користе у овој уредби имају следеће значење:

1) Административни трошак обухвата време и новац које утроши привредни субјекат или грађанин за информисања о административном поступку или административном захтеву, за припрему и достављање пријаве или обавештења и пратеће документације, ангажовања треће стране и вршење плаћања у административном поступку или административном захтеву, као и за преузимање акта којим се одлучује у административном поступку, итд.

\*\*\*

II. ОБИМ И ПРОЦЕС СПРОВОЂЕЊА АНАЛИЗЕ ЕФЕКАТА ПРИЛИКОМ ИЗРАДЕ ПРОПИСА (EX ANTE АНАЛИЗА ЕФЕКАТА)

Прописи за које спровођење ex ante анализе ефеката није обавезно

## Члан 3

Спровођење еx ante анализа ефеката није обавезно приликом израде:

1) прописа који битно не утиче на начин остваривања права, обавеза и правних интереса физичких и правних лица;

2) закона којим се уређује годишњи буџет Републике Србије;

3) прописа којим се ублажавају или отклањају последице епидемије од већег епидемиолошког значаја, пандемије, катастрофа, елементарних и других непогода и ванредних ситуација;

4) прописа којим се предлажу ванредне или привремене мере ради спречавања поремећаја или отклањања штетних последица на тржишту, и то:

(1) у погледу снабдевања робом и услугама од виталног значаја за живот и здравље људи и за рад привредних субјеката, установа и других организација од општег интереса у складу са законом којим се уређује трговина,

(2) у погледу спречавања ширења болести животиња или због постојања опасности по јавно здравље у складу са законом којим се уређује тржиште пољопривредних производа;

5) прописа о потврђивању међународних споразума;

6) прописа чији је предмет уређења одбрана и безбедности Републике Србије и њених грађана;

7) прописа којим се врши њихово усаглашавање са већ усвојеним прописом;

8) прописа којима се врши задуживање код домаћих и иностраних поверилаца.

## Обим спровођења ex ante анализе ефеката

Члан 4

Обим спровођења ex ante анализе ефеката за пропис који се израђује зависи од значаја и величине потенцијалних ефеката тог прописа на јавне приходе и расходе, привредне субјекте, грађане, животну средину и сектор државе и потребе спречавања потенцијалних негативних ефеката тог прописа, односно њиховог свођења на најмању могућу меру.

Процес спровођења ex ante анализе ефеката

## Члан 5.

Еx-ante анализе ефеката прописа састоји се од следећих корака:

1) сагледавање постојећег стања у предметној области у оквиру важећих правних прописа при чему се идентификује проблем који је потребно решити и његови узорци и последице, односно промена која треба да се постигне у области;

2) утврђивање циља који се жели остварити и показатеља учинака на основу ког ће се мерити остварење циљева;

3) идентификовање опција за постизање циља;

4) анализа ефеката опција и ризика за спровођење опција

5) поређење и избор оптималне опције за постизање циља

6) идентификација надлежних органа и неопходних ресурса за спровођење оптималне опције, праћење спровођења прописа, утврђивање и вредновање учинка прописа и извештавање о постигнутим учинцима.

Приликом спровођења ex-ante анализе ефеката узимају се у обзир резултати анализе ефеката које су спроведене приликом израде и праћења спровођења докумената јавних политика који су од значаја за предметну област, извештаји о раду органа јавне управе, извештаји међународних организација, информација до којих се дошло током консултација са циљним групама и заинтересованим странама, статистички подаци, као и друге анализе, истраживања и студије.

Приликом сровођења ex-ante анализе ефеката прописа узима се у обзир и предмет лобирања у смислу закона којим се уређује лобирање.

Сагледавање постојећег стања

Члан 6.

Сагледавање постојећег стања из члана 5 став 1. тачка 1) обухвата:

1. Анализу остварених резултата примене важећег прописа и процену нивоа остварености циљева важећег прописа, као и разлога за одступање од очекиваних резултата уколико је област била уређена прописом;
2. Анализу доступних информација и вредности показатеља који се прате у области, уколико предметна област није уређена прописом;
3. Анализу уочених проблема у области, циљних група на које се проблем односи, као и узрока и последица проблема;
4. Анализу других разлога за промену у области у случају да није уочен проблем.

Анализа постојећег стања се спроводи на основу извештаја о спроведеној ex post анализи примене постојећег прописа, као и на основу других доступних домаћих и међународних извештаја, резултата анализе ефеката које су спроведене приликом израде и праћења спровођења докумената јавних политика који су од значаја за предметну област, информација до којих се дошло током консултација, статистичких података, студија, истраживања, анализа, итд.

За анализу постојећег стања могу се примењивати технике анализе као што су дрво проблема, SWOT анализа, упоредно-правна анализа и друге технике.

Утврђивање циља

Члан 7.

Циљ је жељено стање које је потребно остварити у области коју пропис уређује у односу на циљну групу на коју пропис утиче.

Циљ се утврђује у односу на сагледано постојеће стање, а посебно имајући у виду уочени проблем који је потребно решити, као и узроке и последице тог проблема или промену коју је потребно постићи.

Приликом утврђивања циља належни предлагач узима у обзир циљеве утврђене у важећим документима јавне политике који су релевантни за област која се уређује прописом.

Приликом утврђивања циља подзаконског акта належни предлагач узима у обзир циљеве које треба остварити законом у ком је прописан правни основ за доношење подзаконског акта.

Правилно дефинисање циља

Члан 8.

Циљ се утврђује тако да буде прецизан, мерљив, друштвено прихватљив, реалан и временски одређен.

Циљ се дефинише тако да може да служи као основ за праћење ефикасности и ефективности примене решења прописа.

За утврђивање циља могу се користити технике као што су дрво циља и упоредно-правна анализа.

Показатељ учинка

Члан 9.

Показатељем учинка се мери успех у остваривању циља између почетног стања и циљног стања током примене прописа, као и ефикасност и ефективност примене прописа.

Показатељ учинка треба да буде прецизан, мерљив, релевантан, доступан и временски одређен.

Приликом утврђивања показатеља учинка дефинишу се њихова почетна и циљна вредност, рок за остваривање циљне вредности и извор провере.

Извор провере је релевантан и доступан извештај, истраживање, студија или неки други документ који садржи податке о вредности показатеља учинка.

Приликом утврђивања показатеља учинка належни предлагач треба да предвиди начин за благовремено обезбеђења података неопходних за праћење остварења утврђених циљева и редовно извештавање.

Показатељ учинка треба да буду квантитативно изражен. Само изузетно, када није могуће формулисати квантитативне показатеље учинка, формулишу се квалитативни показатељи учинка.

Приликом дефинисања показатеља учинка води се рачуна о томе да они буду родно осетљиви.

Идентификовање опција

Члан 10

Опције подразумевају могуће мере или групе мере за постизање утврђених циљева.

Приликом идентификовања опција надлежни предлагач прво разматра да ли је циљеве могуће постићи:

1. „status quo” опцијом (изостанак било какве интервенције),
2. опцијама које обухватају подстицајне, информативно-едукативне, институционално-управљачке мере или мере за обезбеђивање добара и услуга којима је могуће постићи утврђени циљ без доношења новог или измене постојећег прописа;
3. поједностављењем административних поступака и захтева без доношења новог или измене постојећег прописа.

Уколико належни предлагач на основу спроведене анализе ефеката опција из става 2 овог члана закључи да циљ није могуће остварити овим опцијама или када је одлука о доношењу прописа већ утврђена планским документом, односно уколико је законом прописана обавеза доношења подзаконоског акта належни предлагач разматра могућа решења унутар прописа.

Приликом израде прописа којим се усаглашава домаћи правни оквир са прописом Европске уније, надлежни предлагач разматра:

1. опцију примене решења прописа Европске уније чија примена није обавезујућа;
2. опцију примене решења којим се превазилазе права и обавезе прописане прописом Европске уније;
3. начин примене кључних решења прописа Европске уније чија примена је обавезујућа.

Приликом идентификације опција води се рачуна о томе да Република Србија не преузима више обавеза него што је неопходно, као и да циљне групе на територији Републике Србије не долазе у подређени положај у односу на субјекте страних држава.

Приликом идентификације опција, належни предлагач посебно води рачуна о међународној упоредној пракси у регулисању области.

Анализа ефеката опција и ризика за спровођење опција

Члан 11.

Анализа ефеката опција и ризика за спровођење опција, спроводи се како би се утврдиле предности и недостаци разматраних опција.

Анализа ефеката опција и ризика за спровођење опција подразумева анализу:

1) финансијских ефеката;

2) економских ефеката;

3) ефеката на друштво;

4) ефеката на животну средину;

5) управљачких ефеката;

6) ризика.

Приликом анализе ефеката опција и ризика за спровођење опција узимају се у обзир како директни, тако и индиректни позитивни или негативни ефекти сваке од опција.

При спровођењу анализе ефеката опција треба водити рачуна о могућим начинима за поједностављење постојећег правног оквира кроз укидање прописа који су постали непотребни, неефикасни или штетни, као и за укидање и/или поједностављење административних поступака и захтева који узрокују непотребне трошкове физичким и правним лицима.

Анализа финансијских ефеката опција

Члан 12.

Анализом фининсијских ефеката сагледавају се значајни позитивни и негативни, непосредни и посредни ефекти опција на буџет и јавне приходе и расходе на републичком, покрајинском и нивоу јединице локалне самоуправе.

Анализа финансијских ефеката подразумева:

1. процену финансијских средстава потребних за реализацију опције;
2. идентификацију могућих извора средстава потребних за реализацију опција;
3. процену утицаја опција на јавне приходе и расходе у периоду примене опције.

Анализа економских ефеката

Члан 13.

Анализом економских ефеката сагледавају се значајни позитивни и негативни, непосредни и посредни ефекти опција на привредне субјекте и услове пословања.

Приликом анализе економских ефеката процењују се ефекти опција на:

1. повећање или смањење административних трошкова;
2. повећање или смањење трошкова производње и/или пружања услуга;
3. повећање или смањење финансијских трошкова;
4. конкурентност привредних субјеката на домаћем и иностраном тржишту;
5. конкуренцију.

Конкурентност привредних субјеката на домаћем и иностраном тржишту из става 2. тачка 4) овог члана подразумева ценовну конкурентност привредних субјеката на домаћем и иностраном тржишту, могућност њиховог пословног повезивања и удруживања, унапређење инфраструктуре, трансфер технологије (утицај на иновације и доступност технологије), приступ финансијским средствима, услове за инвестирање, унапређење квалитета радне снаге, обавезе послодаваца, итд.

Конкуренција из става 2. тачка 5) овог члана подразумева ситуацију на тржишту у којој учесници на тржишту, у процесу међусобног такмичења у погледу цене, квалитета, разноврсности робе или услуга, иновација и др., под равноправним условима, теже да остваре наклоност купаца са намером остваривања својих пословних циљева.

Анализа ефеката на конкуренцију спроводи се на применом Контролне листе за оцену постојања утицаја прописа на конкуренцију која је доступна на интернет презентацији Републичког секретаријата за јавне политике.

Приликом анализе економских ефеката опција из става 2. овог члана посебно се анализирају ефекти на пословање микро, малих, средњих привредних субјеката, имајући у виду њихову делатност и форму организовања.

Анализа из става 5. овог члана спроводи се применом Теста утицаја на микро, мале и средње привредне субјекте који је доступан на интернет презентацији Републичког секретаријата за јавне политике.

Анализа ефеката на друштво

Члан 14.

Анализом ефеката на друштво сагледавају се значајни позитивни и негативни, непосредни и посредни ефекти опција на грађане, а посебно на осетљиве друштвене групе и на родну равноправност.

Приликом анализе ефеката на друштво процењују се ефекти опција на:

1. повећање или смањење административних и финансијских трошкова које сносе грађани;
2. повећање или смањење цене роба и услуга од значаја за животни стандард и њихове доступности и квалитета;
3. тржиште рада, запошљавање, услове за рад и синдикално удруживање;
4. здравље људи;
5. квалитет и доступност услуга система социјалне заштите, здравственог система и система образовања;
6. доступност културних садржаја и очување културног наслеђа;
7. жене и мушкарце, тј. родну равноправност.

Анализа ефеката опција на жене и мушкарце из става 2. тачка 7) овог члана спроводи се применом Теста утицаја на родну равноправност, који је доступан на интернет презентацији Републичког секретаријата за јавне политике.

Анализа ефеката на животну средину

Члан 14.

Анализом ефеката на животну средину сагледавају се значајни позитивни и негативни, непосредни и посредни ефекти опција на квалитет воде, ваздуха и земљишта, управљање отпадом, заштиту од буке и живи и неживи свет.

Када опција узрокује негативне ефекте на животну средину надлежни предлагач разматра мере којима ће се ти ефекти ублажити или отклонити.

Анализа управљачких ефеката

Члан 15.

Анализом управљачких ефеката сагледавају се значајни позитивни и негативни, непосредни и посредни ефекти опција на начин функционисања и организовања јавне управе, капацитете јавне управе за примену опције и ефикасност, одговорност и транспарентност рада јавне управе.

Приликом анализе управљачких ефеката надлежни предлагач:

1. утврђује активности које је потребно спровести како би се омогућила примена опције и одређује орган јавне управе и организациону јединицу органа јавне управе која је одговорна за спровођење ових активности;
2. сагледава постојеће капацитете којима располаже надлежни орган односно његова организациона јединица и процењује потребне капацитете за примену опције;
3. процењује на који начин примена опције утиче на ефикасност, одговорност и транспарентност рада органа јавне управе.

Анализа ризика

Члан 16.

Анализом ризика сагледавају се кључни ризици за примену опције и разматрају се активности које ће бити предузете како би се смањила вероватноћа ризичног догађаја или мера које ће бити предузета уколико се ризик оствари.

Поређење и избор оптималне опције за постизање циља

Члан 17.

На основу спроведене ex-ante анализе ефеката надлежни предлагач сагледава најважније потенцијалне ефекте које ће свака од разматраних опција да произведе и процењује потенцијални степен остварености утврђених циља за сваку од разматраних опција.

Избор оптималне опције се врши поређењем разматраних опција на основу критеријума.

Критеријуми за избор оптималне опције се бирају на основу утврђених циљева и најважнијих потенцијалних ефеката које могу да остваре опције које су разматране.

За поређење разматраних опција могу се користити технике као што су мултикритеријумска анализа, анализа трошкова и користи, анализа ефективности трошкова, итд.

Финално идентификовање надлежних органа и неопходних ресурса за спровођење оптималне опције, праћење спровођења прописа, утврђивање и вредновање учинка прописа и извештавање о постигнутим учинцима

Члан 18.

Након избора оптималне опције за постизање циља надлежни предлагач врши финалну идентификацију надлежних органа за примену прописа, одређује начин праћење спровођења прописа, утврђивања и вредновања учинка прописа и периоде извештавања о постигнутим учинцима и врши коначну процену ресурса неопходних за примену прописа имајући у виду резултате до тада извршених анализа.

#

# III ИЗВЕШТАЈ О СПРОВЕДЕНОЈ EX ANTE АНАЛИЗИ ЕФЕКАТА ПРОПИСА

Обавеза представљања резултата спроведене анализе ефеката

Члан 19.

Резултате спроведене ex-ante анализе ефеката належни предлагач представља у оквиру извештаја о спроведеној анализи ефеката.

Належни предлагач прописа објављује на својој интернет страници односно порталу е-Консултације извештај о спроведеној анализи ефеката заједно са предлогом или нацртом прописа, најкасније на дан отпочињања јавне расправе.

Форма и садржина извештаја о спроведеној анализи ефеката

Члан 20.

Извештај о спроведеној анализи ефеката се израђује у писаној форми и садржи одговоре на питања из Прилога 1, који је одштампан уз ову уредбу и чини њен саставни део.

Приликом израде Извештаја о спроведеној анализи ефеката, надлежни предлагач даје одговоре на питања која су релевантна за решења из прописа који се предлаже.

#

# IV КОНТРОЛА СПРОВОЂЕЊА АНАЛИЗЕ ЕФЕКАТА

Обавеза прибављања мишљења Републичког секретаријата за јавне политике

Члан 21.

Пре подношења нацрта или предлога прописа Влади на усвајање, надлежни предлагач доставља исти са Извештајем о спроведеној анализи ефеката Републичком секретаријату за јавне политике на мишљење.

Ако належни предлагач оцени да пропис који израђује испуњава услове прописане чланом 3 ове уредбе, Републичком секретаријату за јавне политике доставља образложену оцену у којој наводи разлоге због којих није спроведена ex ante анализа ефеката

Ако је належном предлагачу потребна стручна помоћ приликом оцене потребе спровођења ex-ante анализе ефеката, односно обима спровођења ex-ante анализе ефеката, пре почетка рада, као и током рада на пропису, може се обратити Републичком секретаријату за јавне политике за став о потреби и обиму спровођења те анализе.

Републички секретаријат за јавне политике у претходном мишљењу даје належном предлагачу инструкције у вези са обимом спровођења анализе ефеката и препоруке о методама анализе ефеката чије спровођење предлаже.

Обим контроле коју врши Републички секретаријат за јавне политике

Члан 22.

По пријему предлога тј. нацрта прописа са извештајем о спроведеној анализи ефеката на мишљење Републички секретаријат за јавне политике оцењује потпуност и квалитет садржаја приложеног извештаја о спроведеној ex-ante анализи ефеката и ако оцени да је то неопходно, даје належном предлагачу предлоге за унапређење прописа или извештаја, у складу са овом уредбом.

Републички секретаријат за јавне политике у свом мишљењу заузима став у вези са проценом предлагача да не треба да спроведе ex ante анализу ефеката, и ако се не слаже са проценом предлагача - у свом мишљењу наводи разлоге због којих предлагач треба да спроведе ex ante анализу ефеката прописа и на мишљење достави Извештај о спроведеној анализи ефеката.

Ако предлагач није спроводио анализу ефеката због своје процене да на то није био обавезан по закону који уређује плански систем и овом уредбом, а Републички секретаријат за јавне политике оцени да је било потребно спровести исту, Републички секретаријат за јавне политике је дужан да одмах обавести предлагача о потреби израде и достављања Извештаја .

Мишљење Републичког секретаријата за јавне политике

Члан 23.

Мишљење Републичког секретаријата за јавне политике на предлог документа јавних политика, односно предлог тј. нацрт прописа може садржати оцену да је:

1) анализа ефеката потпуна, ако оцени да је спроведена на задовољавајућем нивоу, а то је случај ако је предлагач дао потпуне одговоре на питања из Прилога 1 која су релевантна за решења из прописа који се предлаже на основу којих се могу јасно сагледати које ће ефекте предложена решења прописа имати на физичка и правна лица и сектор државе;

2) анализа ефеката делимична, ако оцени да је делимично спроведена, а то је случај ако је предлагач дао непотпуне одговоре на питања из Прилога 1 која су релевантна за решења из прописа који се предлаже, али довољне да се на основу њих могу сагледати најважнији ефекти које ће предложена решења прописа имати на физичка и правна лица и сектор државе;

3) анализа ефеката недовољна, ако оцени да садржина извештаја о спроведној анализи ефеката није на задовољавајућем нивоу, а то је случај ако предлагач није одговорио, односно дао задовољавајуће одговоре на питања из Прилога 1 која су релевантна за решења из прописа који се предлаже, тако да се на основу њих не могу сагледати најважнији ефекти које ће предложена решења прописа имати на физичка и правна лица и сектор државе;

4) није потребно приложити Извештај о спроведеној ex-ante анализи ефеката, ако оцени да су испуњени услови за изузимање од обавезе спровођења ex ante анализе ефеката прописа из члана 3. ове уредбе.

Мишљење Републичког секретаријата за јавне политике треба да садржи прецизне и потпуне примедбе у погледу недостатака спроведене анализе ефеката и садржаја извештаја о спроведној анализи ефеката, као и предлоге за измену решења прописа која могу имати негативне ефекте на физичка и правна лица и сектор државе.

Обавеза поступања у складу са мишљењем

Члан 24.

Пре него што предлог тј. нацрт прописа упути Влади на усвајање, надлежни предлагач је дужан да поступи у складу са мишљењем Републичког за јавне политике, односно да у допису Генералном секретаријату Владе образложи због чега није поступио у складу са конкретном примедбом из тог мишљења.

Обавеза поновног прибављања мишљења

Члан 25.

Ако надлежни предлагач накнадно измени пропис више него што то налаже усклађивање с примедбама из мишљења Републичког секретаријата за јавне политике, предлагач је дужан је да прибави ново мишљење Републичког секретаријата за јавне политике.

# V СПРОВОЂЕЊЕ EX- POST АНАЛИЗЕ ЕФЕКАТА УСВОЈЕНИХ ПРОПИСА И ВРЕДНОВАЊЕ УЧИНАКА

Праћење спровођења усвојених прописа

Члан 26.

Надлежни предлагач прати спровођење прописа који је израдио.

Надлежни предлагач одређује на који начин, из којих извора провере и у којим роковима ће се прикупљати подаци на основу којих ће се пратити спровођење прописа, као и рокове у којима ће извештавати о резултатима примене прописа.

Током праћења спровођења прописа, надлежни предлагач:

1. сагледава све аспекте примене прописа тако што прикупља и анализира податке на основу којих је могуће оценити да ли се решења прописа примењују у потпуности и да ли се постигнути резултати разликују од очекиваних, идентификује разлоге за одступања од примене решења и оцењује да ли је потребно предузети додатне (корективне) мере за унапређење примене прописа;
2. води рачуна о усклађености прописа са важећим планским документима и другим прописима;
3. спроводи консултације са циљним групама и другим заинтересованим странама.

Налази добијени на основу праћења спровођења прописа се користе за спровођење Еx-post анализе ефеката прописа и вредновање учинка прописа.

## Спровођење Еx-post анализе ефеката прописа

Члан 27.

Ex-post анализа ефеката прописа јесте процес којим се сагледава ниво остварености утврђених циљева, као и стварни позитивни и негативни, директни и индиректни ефекти прописа током његове примене, како би се утврдило да ли је неопходно предузети додатне и/или корективне мере у циљу смањења негативних ефеката на најмању могућу меру, отклањања узрока проблема насталих у току спровођења прописа, као и постизања утврђених циљева.

Надлежни предлагач спроводи еx-post анализу ефеката прописа, након истека рока у ком се очекивало остваривање циљева прописа, у следећим случајевима:

1. ако је важење прописа, односно његово спровођење, временски ограничено;
2. ако се прописом ублажавају или отклањају последице епидемије од већег епидемиолошког значаја, пандемије, катастрофа, елементарних и других непогода и ванредних ситуација
3. ако је током праћења спровођења прописа утврђено да пропис није усклађен са важећим планским документима и другим прописима;
4. за прописе са значајним ефектима, на основу плана за спровођење Еx-post анализе ефеката прописа.

Кораци спровођења Еx-post анализе ефеката прописа су:

1. Утврђивање обухвата и циља Ex-Post анализе ефеката;
2. Идентификација циља прописа, показатеља и циљних група;
3. Утврђивање усклађености циљева са важећим документима јавне политике и Акционим планом за спровођење Програма Владе;
4. Анализа примене прописа;
5. Идентификација проблема који су уочени током примене прописа;
6. Анализа ефеката на циљне групе;
7. Утврђивање степена остарености циљева прописа;
8. Утврђивање одрживости кључних одредби прописа;
9. Формулисање препорука.

Током еx-post анализе ефеката анализирају се подаци прикупљени током праћења спровођења прописа и спроводе се консултације са циљним групама и другим заинтересованим странама.

На основу резултата еx-post анализе ефеката надлежни предлагач оцењује да ли је потребно приступити измени прописа за који је спроведена еx-post анализе ефеката.

Вредновање учинака прописа

Члан 28.

Вредновање учинака прописа је процес који поред спровођења еx-post анализа ефеката прописа обухвата и преиспитивање исправности постављеног циља прописа и показатеља учинка, начина на који је пропис примењиван, упоредно-правну анализа у односу на међународну праксу, итд.

# VI ИЗВЕШТАЈ О СПРОВЕДЕНОЈ EX POST АНАЛИЗИ ЕФЕКАТА ПРОПИСА

Форма и садржина извештаја о спроведеној еx post анализи ефеката

Члан ХХ.

Извештај о спроведеној еx post анализи ефеката израђује се у писаној форми, односно електронској форми у складу са законом који уређује електронски документ и садржи одговоре на питања из Прилога 2, који је одштампан уз ову уредбу и чини њен саставни део.